Document ID: 32004R0907

A Bizottság 907/2004/EK rendelete
(2004. április 29.)
a kiszerelés és a jelölés tekintetében a friss gyümölcsre és zöldségre vonatkozó forgalmazási előírások módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK rendeletre [1] és különösen annak 2. cikke (2) bekezdésére,
mivel:
(1) A 2200/96/EK rendelet 2. cikkének megfelelően a friss gyümölcsökre és zöldségekre meghatározott forgalmazási előírások rögzítik a termékeknek a csomagolásban való kiszerelésére vonatkozó előírásokat és meghatározzák, hogy minden csomagon az összes, a csomagoló vagy a feladó azonosítására, a termék jellegére, eredetére és kereskedelmi tulajdonságaira vonatkozó megkövetelt információt tüntessenek fel.
(2) Általános gyakorlat az ágazatban, hogy reklám vagy más célból öntapadó matricákat helyeznek el a gyümölcsökön. E gyakorlatnak a sérülékenyebb termékeken való elterjedése szükségessé teszi olyan szabályok elfogadását, amelyek célja annak elkerülése, hogy e termékek a címkék miatt károsodjanak.
(3) A gyümölcs- és zöldségágazat közelmúltbeli fejlődését különösen az értékesítési csomagok készítése jellemzi - ahogyan azt a friss gyümölcsre és zöldségre alkalmazandó forgalmazási előírásoknak való megfelelési ellenőrzésekről szóló, 2001. június 12-i 1148/2001/EK bizottsági rendelet [2] IV. melléklete 1. részének l) pontja meghatározza -, és egyre gyakrabban magukon a termelői vidékeken. Ezekben az esetekben az értékesítési csomagok gyakran ismételten felhasználható szállítási csomagokban vagy csomagolásban kerülnek szállításra a fogyasztási piacra.
(4) A gyümölcsök és a zöldségek csomagolási gyakorlatának e fejlődésére tekintettel, és különösen a zavar elkerülése céljából, amit az újra felhasználható szállítási csomagok vagy csomagolások címkéinek cseréje okozhat, célszerű a szállítási csomagokat mentesíteni a kereskedelmi szabályok által meghatározott adatok feltüntetése alól azzal a feltétellel, hogy az értékesítési csomagok megfelelően jelöltek és láthatóak. Amennyiben a szállítási csomagok vagy csomagolások raklapon vannak, célszerű a raklapon is elhelyezni egy általános jelölést.
(5) Célszerű ezenkívül meghatározni az 1148/2001/EK rendelet IV. melléklete 1. részének l) pontjában meghatározott előcsomagolásokon a csomagoló vagy a szállító neve helyett az eladó neve jelölésének elhelyezési lehetőségét az előrecsomagolt élelmiszerekre vonatkozó rendelkezések közelítése céljából, ahogyan azokat az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 2000. március 20-i 2000/13/EK európai parlamenti és tanácsi irányelv [3] meghatározza, feltéve hogy az említett előcsomagoláson szereplő tájékoztatás lehetővé teszi a csomagoló és/vagy a szállító könnyű felismerhetőségét.
(6) Az e rendeletben meghatározott rendelkezések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
"A termékeken egyenként elhelyezett címkék a leszedéskor nem hagyhatnak sem látható ragasztónyomot, sem felhámsérülési nyomot."
2. cikk
"Az első albekezdésben meghatározott adatokat nem kell a csomagokon feltüntetni, amennyiben ez utóbbiak értékesítési csomagokat tartalmaznak, kívülről láthatóak és mindegyiken szerepelnek ezek az adatok. E csomagoknak minden olyan jelöléstől mentesnek kell lenniük, amely tévedést okozhatna. Amennyiben e csomagok raklapon vannak, az adatokat a raklapnak legalább két oldalán jól láthatóan elhelyezett cédulán kell feltüntetni."
3. cikk
"A. Azonosítás
A csomagoló és/vagy a szállító neve és címe
E megjegyzés helyettesíthető:
- az előcsomagolás kivételével minden csomagoláson a csomagolót és/vagy a szállítót képviselő, hivatalosan kiadott vagy elismert kóddal, a "csomagoló és/vagy szállító" megjegyzés vagy más, egyenértékű rövidítés után,
- kizárólag az előcsomagolás esetében a Közösség területén székhellyel rendelkező eladó nevével és címével, a "… számára csomagolva" vagy más, egyenértékű megjegyzés után. Ebben az esetben a címkézésnek tartalmaznia kell egy, a csomagolónak vagy a szállítónak megfelelő kódot. Az eladó megad minden, az ellenőrző szolgálat által szükségesnek ítélt tájékoztatást a kód jelentésére vonatkozóan."
4. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 29-én.

Labels: 3
17